Blanár, Juraj, podpredseda NR SR (2021-09-21):
Ďakujem veľmi pekne. Ctená snemovňa, chcem nielenže zareagovať na všetky tie faktické poznámky, ale uviesť opäť trošku na pravú mieru, o čo nám ide. Múzeum Slovenského národného povstania bolo zriadené pri 10. výročí ukončenia II. svetovej vojny, dámy a páni. A odvtedy funguje podnes, so všetkými možno aj ťažkosťami, ale funguje podnes. Až táto koalícia prišla a zistila, že má geniálne riešenie. Len takto poodtrhávame, už to bolo spomenuté, že napríklad expozícia v Osvienčime pôjde teraz pod Sereď, čiže pod Národné múzeum, digitalizačné stredisko pôjde zase niekde inde a toto necháme pod... pod kuratelou ministerstva obrany, lebo podľa pani poslankyne Kozelovej je to o natieraní lafiet. Prepáčte, toto je diskusia o Slovenskom národnom povstaní? O natieraní lafiet? To je krásnym potvrdením, že ako vy k tomu pristupujete. Vy ste to presne pomenovali, pani poslankyňa. Vy ste presne pomenovali, ako sa vy pozeráte na Slovenské národné povstanie. Dehonestujete ešte aj tých brigádnikov, ktorí tam boli, lebo vy si nevážite nikoho. (Reakcia z pléna.) Áno, jasné, ja krútim, len vy nekrútite. Vy ste povedali o reštaurovaní lafiet. To je to najdôležitejšie? (Reakcia z pléna.) Dostal som informáciu od pani exministerky Laššákovej, keďže ste hovorili o tom, že tam bolo množstvo pochybení a tak ďalej. Najvyšší kontrolný úrad, keď príde na hociktorý úrad, či to bude v Kunerade u pani starostky, alebo hocikde inde, vám garantujem, že odíde so zápisom, kde bude napísané množstvo formálnych pochybení. Vám garantujem. A pani ministerka potvrdila, že to, čo sa tam našlo v tom čase, o ktorom ste vy hovorili, tak to boli práve pochybenia formálne, že cesťák nemal možno nejakú náležitosť a tak ďalej. Nič sa tam nedefraudovalo, pani poslankyňa, ako ste sa snažili vy naznačovať, lebo vy pokračujete presne v tej rétorike OĽANO. Čo robí vaša ministerka a váš minister? K pánovi Žiakovi sa nebudem vyjadrovať, lebo on je mimo Slovenska a mimo reality. Pán Kotleba, aj keby som pripustil neschopnosť pána Mičeva, a tým aj odpovedám, aj keď nie veľmi rád, ale spájam to s vami, pánovi poslancovi Pročkovi, tu nejde predsa o riaditeľa. Prepáčte, ak teda riaditeľ nebude fungovať alebo nie je schopný nejakým spôsobom sa postarať o niečo, tak preto musíme inštitúciu roztrhať na kusy a zmeniť a dať ju niekde inde? Ak ste ma dobre počúvali, vážené panie poslankyne a páni poslanci, ja som ani jedno slovo o pánovi Mičevovi nepovedal pri svojom vystúpení. Ani jedno. A v našom návrhu jasne hovoríme, že sa vytvorí dozorná rada, že sa vytvorí správna rada a budeme ju voliť tu v Národnej rade Slovenskej republiky, tých ľudí, ktorí sa do toho prihlásia, a budú musieť skladať účty Národnej rade Slovenskej republiky. Ale už tu nikto nebude dehonestovať múzeum a cez to aj celú myšlienku múzea a vôbec Slovenského národného povstania, ktorý je základom aj našej štátnosti. A musíme to jednoducho povedať, lebo bude mať samostatný rozpočet. Bude to určené priamo v samostatnej kapitole, tak ako je to v prípade Ústavu pamäti národa. Tak chcete mi povedať, že ak tu máme Ústav pamäti národa, ktorý je ako verejnoprávna inštitúcia, a rešpektujeme to všetci, že nezaslúži si to aj Múzeum Slovenského národného povstania? Po tom všetkom, čo ste predviedli, dnes vidíme, že je toto najlepšie riešenie, aby už nikto sa nesnažil siahať na Múzeum Slovenského národného povstania, lebo nám to ani len nenapadlo, že také niečo sa tu môže udiať. Pán Suja, hovorili ste o názore, že či sa čudujem, alebo nečudujem, nie ste tu, ale veď ja sa nečudujem. Veď pán Naď povedal, už toho povedal na bežných ľudí aj v čase riešenia pandémie toľko, že sú to lúzri a že sú, ja neviem čo, tých prívlastkov a pomenovaní už povedal veľa, ale on si vystavil vysvedčenie, je to jeho problém. On je minister. Ja som len pomenoval to, čo som cítil, pretože sledoval som, ako sa celá vec vyvíja. Pán poslanec Stančík, hovorí, že ja som neveril ani tomu, čo rozprávam. Pán Stančík opäť zmizol. No ja sa pýtam, pán Stančík, teda kde ste, teda v parlamente, tak mi povedzte, vy teda súhlasíte s tým, že váš predseda, aj keď neviem, kedy bol zvolený, alebo líder, ako ho voláte, lebo nikdy nikto nevidel, kedy bol pán Matovič zvolený za predsedu, dokonca nikto nikdy nevidel ani váš snem strany. Teda keď vy súhlasíte s tým, že pán Matovič len tak sarkasticky povie, že on chce mať toľko členov ako NSDAP, vy s tým súhlasíte? Povedzte. Povedzte aj všetci ostatní. Vy by ste presne takto reagovali, keby sa vás pýtal nejaký novinár na tlačovke, že koľko chcete mať členov, vy ste hneď povedal z partesu ako prvé NSDAP? To väčšinou povie niekto, kto nad tým rozmýšľa. To neni len tak. Ale, samozrejme, lebo Matovič, on si môže povedať čokoľvek, lebo to je len sarkazmus. Keď mu to vyhovuje, je to sarkazmus, keď mu to nevyhovuje, tak je to pravda. Veď si len spomeňme, ako povedal takisto na jednej tlačovke, že vraždou Kuciaka sme dosiahli míľnik. Pán Stančík, ja neviem, ako to pomenovať, ale vy hovoríte, že my tu máme nejaké spojenectvá s ĽSNS, tak sa, prosím vás, spýtajte vašich kolegov, ktorí tu boli v opozícii, OĽANO, niektorí ste tu neboli, ale bola tu vaša, vaši predchodcovia, pretože u vás sa to mení z volieb na voľby, ktorí hlasovali napríklad s ĽSNS o zákone, ktorým ste chceli zmeniť voľbu generálneho prokurátora. Pán Stančík, a to sme mali teraz kričať, že už ste mali urobenú koalíciu? Áno, lebo keď sa vám to páči, tak to takýmto spôsobom zneužijete, a povieme, že my jednoducho s nimi spolupracujeme. To sa na vás podobá. Vážené dámy a vážení páni, uvedomme si, že táto inštitúcia bola s úctou k našej histórii, s úctou k všetkým tým obetiam Slovenského národného povstania, ale aj k tým, ktorí trpeli, za všetkých tých 111 vypálených obcí a osád, za tých vyše 233 masových hrobov, ktoré počas Slovenského národného povstania tu vznikli, ustanovená, aby popísala všetky biele miesta po rokoch, pretože aj dnes a dodnes nemáme všetky biele miesta popísané. A je ich potrebné zmapovať. A nielen to, keď sa zmapujú, je potrebné, aby ich naďalej sprostredkovalo múzeum ďalším generáciám, práve preto v roku 1955 bolo múzeum založené. A myslíme si, že to bolo správne, pretože aj výsledok Slovenského národného povstania bol zohľadnený pri vytváraní Košického vládneho programu, nie dokonca sa v Košickom vládnom programe hovorí, že hrdinský boj Slovákov proti fašizmu nech je príklad českým bratom. Ale aj vďaka výsledku Slovenského národného povstania, ktoré bolo všenárodné, všepolitické a všekonfesionálne, pretože dohodli sa všetci naprieč, že jednoducho musíme sa postaviť proti tomu zlu, tak bolo zadefinované aj vďaka tomu, že je potrebné riešiť slovenskú otázku v budúcom vytváraní Československa po vojne. To sú všetko vážne veci, ktoré je potrebné brať do úvahy. A nielen tak sa na to pozerať, že ideme lafety natierať alebo že je to presne o tomto, čiže preto sme prišli s týmto návrhom zákona. A nehnevajte sa na nás, ak vám pripomíname veci, ktoré nechcete počuť. Je to prosto tak. Nikdy by sme s takýmto niečím prišli, keby sme nevideli, ako dehonestujúco k tomu pristupujú dvaja ministri za OĽANO, vyhovárajúc sa, že nie sú peniaze, a pritom za tým robia mnoho iných vecí. Však veď keď má ministerstvo obrany dosť peňazí, aký je problém, aby ich poukázal ministerstvu kultúry a zlepšil organizáciu aj pri natieraní lafiet, jak to vidí pani Kozelová ako najdôležitejší problém Múzea SNP. Toto sú organizačné veci. Veci, ktoré už mu musí zariadiť manažér tej inštitúcie. Ale poslanie a vôbec fundament celého múzea je úplne kdesi inde. Je to, je to naša história, je to naše historické kultúrne dedičstvo, je to symbol protifašistickej koalície a tak ďalej a tak ďalej. A preto si nemyslíme, že múzeum, ktoré má aj bohatú tradíciu a je tu od ’55. roku, len tak zanikne a vznikne nejaká časť v rámci Vojenského historického ústavu. Veď aj dnes môže Vojenský historický ústav s Múzeom SNP podpísať dohodu na mnohých reštaurovaniach zbraní a tak ďalej. Veď to vôbec nie je problém, prepánajána. Ale musí sa to, musí sa k tomu pristupovať úplne ináč, s väčšou zodpovednosťou, ale aj úctou, ktorú naozaj tu nevidíme, a preto sme prišli s týmto návrhom zákona. A chcel by som vás ešte raz poprosiť, aby ste sa pozerali z tohto pohľadu na to, nie z takého úzkeho, že nám chýbajú peniaze a že tam treba natierať lafety alebo niečo podobné. Budeme mať možnosť alebo budú mať možnosť tí, ktorí, ak tento zákon prejde, od 1. 1. 2022 voliť správnu radu aj dozornú radu, tak ako máme možnosť voliť aj správnu radu, aj dozornú radu Ústavu pamäti národa. Či myslíte si, že Slovenské národné povstanie je menej, ako je to, čo mapuje Ústav pamäti národa? Ja si to nemyslím. A myslím si, že preto je potrebné pristúpiť k tomuto návrhu tak, ako sme ho predložili. Ďakujem pekne za pozornosť.